### 23.    Beslutning om godkendelse af anlægsregnskab for ny materielgård i Kalundborg

**Åbent**

Sagsnr.: 326-2017-40073       J.nr.: 00.32.04           Dokumentnr.:
326-2017-299406

**Sagstype**

Beslutning.

**Resume og sagens baggrund**

Kommunalbestyrelsen besluttede i forbindelse med budget 2010
at etablere en ny materielgård i Kalundborg. Materielgården skulle placeres på
[adresse] Kalundborg.

Der fremlægges nu anlægsregnskab for den samlede
anlægsbevilling på 23,5 mio. kr. Regnskabet viser et samlet merforbrug på
2.365.097 kr. Merforbruget skyldes ekstraarbejder undervejs samt en
efterfølgende voldgiftssag.

**Indstillinger**

Direktøren indstiller, at anlægsregnskabet godkendes.

**Behandling**

Teknik- og Miljøudvalget, Økonomiudvalget og
Kommunalbestyrelsen.

**Sagsfremstilling**

Baggrund

Kommunalbestyrelsen besluttede i forbindelse med budget 2010
at etablere en ny materielgård i Kalundborg. Materielgården skulle placeres på
[adresse] Kalundborg.

Den nye materielgård skulle fungere som samlet materielgård
for den nordlige del af kommunen. Efterfølgende er hele Entreprenørservice
samlet på materielgården.

Sagsforløb

Byggesagen blev påbegyndt i 2011, og materielgården stod
færdig i sommeren 2012.

Undervejs i byggeriet opstod der udfordringer i form af
bygningens placering på grunden med hensyn til dele af grundens bundsikring.
Derudover var der i projektet en løbende dialog mellem rådgiveren, kommunens
ejendomsområde (som bygherre) og Entreprenørservice (som bruger af den færdige
materielgård). Projektet er i den forbindelse blevet tilrettet undervejs,
således at kravene til en moderne materielgård og de opgaver,
Entreprenørservice løser, matchede den endelige bygnings udformning og
indretning. Samlet set har der i byggeprojektet været genereret et merforbrug
på 1.791.287 kr.

Dertil kommer en voldgiftssag vedrørende byggeriet mellem
Kalundborg Kommune og entreprenøren. Voldgiftsagen har behandlet leverancer i
arbejdet samt udførelse af mangler i byggeriet efterfølgende. Sagen har medført
ekstra udgifter til entreprenør- og håndværkerudgifter på 573.810 kr., der blev
tilbageholdt, indtil arbejdet var udført tilfredsstillende. Dette figurerer
ligeledes som merforbrug.

Opmærksomhed fremadrettet

Sagen giver anledning til en opmærksomhed på
estimeringsfasen i projekter af den størrelse. Et præcist estimat sammen med
afsætning af midler til uforudsete udgifter giver mulighed for en mere præcis
styring af projektet inden for anlægsbevillingen.

**Økonomiske konsekvenser**

Merforbruget blev finansieret af de likvide aktiver i
forbindelse med regnskabsafslutningen 2016.

**Teknik- og Miljøudvalgets møde
den 30. november 2017:**

Anbefales.

**Økonomiudvalgets møde den 13.
december 2017:**

Anbefales.

**Bilag**

|  |  |
| --- | --- |
| Bilag 1 - Anlægsregnskab Ny materielgård i Kalundborg | 326-2017-336074 |